DA
C 349/132
Den Europæiske Unions Tidende
29.9.2023
Markedsforanstaltninger 3.21.
EØSU mener, at det er vigtigt, at restriktioner for bundredskaber automatisk også gælder for produkter, der importeres fra tredjelande.
Navnlig i betragtning af at tusinder af ton hvidfisk (f.eks.
alaskasej, torsk, kuller) kommer fra Rusland og Kina og endda nyder godt af toldpræferencer.
EØSU opfordrer derfor Kommissionen til at medtage markedsforanstaltninger i handlingsplanen for at sikre konsekvens og sammenhæng mellem interne og eksterne politikker og lige konkurrencevilkår mellem aktører i og uden for EU.
Finansiering 3.22.
EØSU beklager, at handlingsplanen ikke indeholder forslag om yderligere foranstaltninger til finansiering af den grønne omstilling og den energiomstilling, som Kommissionen har foreslået.
Et så omfattende initiativ, som berører så mange bundfiskerfartøjer, skal ledsages af de nødvendige kompensationsincitamenter og -mekanismer.
EØSU opfordrer til at yde offentlig støtte til forskning og innovation for at mindske kontakten med havbunden frem for at skifte fiskeredskaber eller foretage ophugning.
Sidstnævnte vil kræve enorme beløb, der ikke er til rådighed i de nuværende fonde, og der findes tekniske hindringer for at ændre fangstmetoderne.
EØSU opfordrer også til, at der tages hensyn til fiskerisektorens sæsonmæssige og særlige karakter.
EØSU anmoder om, at Den Europæiske Socialfond og Den Europæiske Fond for Regionaludvikling i tillæg til Den Europæiske Hav-, Fiskeri- og Akvakulturfond (EHFAF) vedtager programmer med fokus på fiskeri, der kan forbedre kanaliseringen af midler til de områder, hvor der er størst behov.
Udvalget opfordrer endvidere Kommissionen til at udarbejde overvågningsrapporter for at kontrollere, om midlerne anvendes og fordeles korrekt.
Bifangster 3.23.
EØSU er helt enig med Kommissionen i, at det er nødvendigt at minimere og om muligt forhindre utilsigtede fangster af følsomme marine arter (som f.eks.
den almindelige delfin i Biscayabugten).
EØSU er bekymret for sårbare arter, der er særligt truede, såsom visse hajarter, havskildpadder, havpattedyr (marsvin i Østersøen og munkesæler i Middelhavet) og havfugle (balearskråpe).
EØSU opfordrer medlemsstaterne til at træffe nationale eller fælles foranstaltninger til at minimere bifangster.
3.24.
I den forbindelse glæder EØSU sig over de seneste foranstaltninger, som nogle medlemsstater har truffet, hvor de gør brug af observatører om bord samt akustiske anordninger, der udsender ultralyd for at skræmme delfiner bort.
Endelig opfordrer EØSU Kommissionen og medlemsstaterne til at sikre en afbalanceret lukning af fiskeriområder til beskyttelse af følsomme arter, der tager hensyn til den store socioøkonomiske indvirkning, det har på flåden.
3.25.
Med hensyn til europæisk ål er EØSU bekymret over denne arts sårbare tilstand og minder om den storstilede indsats til forbedring heraf, som Rådet vedtog i december 2022, og som har resulteret i seks måneders lukning af havfangsterne og et totalt forbud mod rekreativt fiskeri.
I den forbindelse minder EØSU om, at denne indsats vil have en meget stor negativ indvirkning på kystfiskeriet i hele Europa, og udvalget opfordrer derfor til, at der foretages en analyse af fremskridtene med genopretningen af arten, inden der træffes yderligere restriktive foranstaltninger.
Udvalget finder det ikke desto mindre yderst vigtigt at tage fat på alle fiskerirelaterede og ikke-fiskerirelaterede virkninger og sikre en bedre gennemførelse af relevant lovgivning, såsom vandrammedirektivet (20), habitatdirektivet og havstrategirammedirektivet for hurtigst muligt at forbedre situationen og undgå yderligere begrænsninger.
Andre forurenende stoffer 3.26.
Det anslås, at der alene på bunden af Østersøen ligger ca. 50 000 ton kemisk ammunition, 500 000 ton konventionelle våben og 10 000 rester af skibsvrag på grund af krigene i sidste århundrede (21).
Denne fare forværres af Ruslands brutale militære aggression mod Ukraine.
Dumpet ammunition udgør en reel trussel mod menneskeliv og havmiljø og truer ikke blot fiskeriet og skibsfarten, men også udviklingen af andre sektorer i den blå økonomi.
EØSU opfordrer Kommissionen og medlemsstaterne til at træffe operationelle foranstaltninger til at rense havbunden og lovgivningsmæssige foranstaltninger, der kan garantere, at havområderne sikres mod disse farer.
EØSU minder om betydningen af Den Europæiske Fødevaresikkerhedsautoritet og medlemsstaternes nationale programmer under havstrategirammedirektivet for at beskytte havmiljøet som en kilde til sikre og sunde fødevarer til mennesker.
(20) (21)
Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (EUT L 327 af 22.12.2000, s. 1).
Clearing chemical and conventional munitions from the sea (Euractiv).